PDJ ปักธงรายได้ปี 62 โต 15% แตะ 3.5 พันลบ.รับแผนขยายฐาน-คุมต้นทุน
PDJ ปักธงรายได้ปี 62 โต 15% แตะ 3.5 พันลบ. รับแผนขยายฐาน-คุมต้นทุน
24 ม.ค. 2562

นายชนัตถ์ สรไกรกิติกูล ประธานกรรมการการเงินและบริหารความเสี่ยง บริษัท แพรนด้า จิวเวลรี่ จำกัด (มหาชน) หรือ PDJ เปิดเผยว่า ทิศทางธุรกิจในปี 2562 มีแนวโน้มเติบโตดีขึ้น ทั้งอัตรากำไรขั้นต้นที่คาดว่าจะกลับมาเป็นปกติที่ 32% และกำไรจากการดำเนินงานที่ดีขึ้นอย่างต่อเนื่อง โดยตั้งเป้าหมายการเติบโตปีนี้ 15% หรือมีรายได้ประมาณ 3,500 ล้านบาท
ทั้งนี้ บริษัทยังคงมุ่งเน้นการสร้างกำไรอย่างต่อเนื่องจากฐานการผลิต ซึ่งเป็นสัดส่วนรายได้หลัก สามารถเพิ่มปริมาณการผลิตได้ดีขึ้น ลดปริมาณการสูญเสีย ควบคุมต้นทุนได้ดีอย่างต่อเนื่อง ปัจจุบันโรงงานมีกำลังการผลิตอยู่ที่ 80% โดยในปีนี้ตั้งเป้าขยายกำลังการผลิตเป็น 90% จากฐานลูกค้าเดิมที่มีความเชื่อมั่นสั่งผลิตในสัดส่วนที่เพิ่มขึ้น
อีกทั้งบริษัทมีโอกาสขยายฐานลูกค้าใหม่เพิ่มเติมในกลุ่มลูกค้าที่สนใจย้ายฐานผลิตเข้าสู่ประเทศไทย เนื่องจากได้รับผลกระทบจากความไม่ชัดเจนของสงครามการค้าระหว่างจีนกับสหรัฐอเมริกา
ด้านธุรกิจการจัดจำหน่าย หลังจากที่มีการปรับปรุงลดฐานกิจการที่ไม่สร้างกำไร สามารถลดค่าใช้จ่ายในการดำเนินงาน และส่งผลให้บริษัทมีอัตรากำไรขั้นต้นที่ดีขึ้น โดยจะยังคงให้บริการโดยตรงจากประเทศไทย เพื่อสนับสนุนการขายให้กับลูกค้าขนาดใหญ่
ขณะที่ธุรกิจค้าปลีกมีการเติบโตทุกปี แต่ช่วงที่ผ่านมา บริษัทประสบปัญหาผลการดำเนินงานขาดทุน ส่งผลให้มีข้อจำกัดในการขยายธุรกิจ ซึ่งขณะนี้ฐานะทางการเงินปรับตัวดีขึ้นมาก บริษัทจึงมีแผนเตรียมความพร้อมในการขยายธุรกิจค้าปลีกในลำดับต่อไป คาดว่าจะเริ่มเห็นความชัดเจนได้ช่วงครึ่งปีหลัง
“จากการปรับกลยุทธ์ในทั้ง  3 ธุรกิจของบริษัทในช่วงที่ผ่านมา ส่งผลให้ผลการดำเนินงานโดยรวมดีขึ้น ต้นทุนทางการเงินที่ลดลง มีงบดุล และสภาพคล่องการเงินแข็งแกร่งมากขึ้น ซึ่งมั่นใจว่าการดำเนินธุรกิจของบริษัทในปีนี้ จะกลับมาเติบโตอยู่ในเกณฑ์ดีอย่างต่อเนื่อง” นายชนัตถ์ กล่าว